


Proiecția filmului „Nu aștepta prea mult de la sfârșitul lumii”, urmată de o discuție cu regizorul Radu Jude, găzduită de Facultatea de Filosofie a Universității din București

Luni, 17 iunie 2024, Facultatea de Filosofie a Universității din București, prin Centrul de Cercetare a Istoriei și Circulației Ideilor Filosofice (CCIIF), invită membrii comunității academice a UB, în special studenții, la o proiecție a filmului „Nu aștepta prea mult de la sfârșitul lumii” (anul 2023), urmată de o discuție cu regizorul Radu Jude.

Întâlnirea va avea loc în Amfiteatrul „Mircea Florian” al Facultății de Filosofie (Splaiul Independenței, nr. 204, Sector 6), începând cu ora 16:00.
La întâlnirea cu regizorul, cu studenții și cu publicul vor mai participa antropologul Giuseppe Tateo și filosofii conf. univ. dr. Cristian Iftode și lect. univ. dr. Laurențiu Gheorghe, cadre didactice la Facultatea de Filosofie a UB, și Veronica Lazăr. 
Filmul „Nu aștepta prea mult de la sfârșitul lumii”, elogiat de critică și de presa internațională ca o satiră punk, un road-movie prin infernul urban bucureștean, un pamflet anticapitalist despre muncă și moarte, cultură de consum și producția de imagini, exploatare și sexism, a primit în 2023 Premiul Special al Juriului la Festivalul de la Locarno.

„Cineva a comparat filmul cu o șaorma cu de toate. Intenția era ușor ironică, dar are dreptate și pentru că filmul conține multe lucruri, multe genuri, o mulțime de povești, de anecdote, de citate – toate scufundate în sosul comediei. Umane. Narațiunea e bazată pe niște întâmplări adevărate la care am participat sau am fost martor, povești mici, individuale, ale unor oameni prinși în relații personale, profesionale, de muncă, în care se întâlnesc foarte multe linii de tensiune din interiorul felului în care funcționează societatea noastră. În plus, este și un omagiu adus unui frumos film din anii ’80, Angela merge mai departe, al lui Lucian Bratu, iar marii actori din acel film – Dorina Lazăr și László Miske apar și în filmul nostru”, a comentat Radu Jude.

„Nu aștepta prea mult de la sfârșitul lumii” a avut premiera mondială la Festivalul Internațional de Film de la Locarno, unde a fost premiat cu Leopardul de argint – Premiul Special al Juriului, Mențiune din partea Juriului Ecumenic și Premiul I din partea Juriului Tinerilor.
Filmul este propunerea României pentru Premiile Oscar 2024, categoria „Cel mai bun lungmetraj internațional” și până la anunțarea selecției finale, acesta este prezent atât în programele competiționale sau ca invitat special în cadrul celor mai importante festivaluri de film din lume, precum: New York, Chicago, Toronto, BFI London, Pusan, Viennale etc

Mai multe informații despre film pot fi consultate aici și aici. 
